Diari Oficial de la Generalitat Valenciana


Sumari del DOGV 5675, del 08-01-2008 (2007/15362)

Informació pública de les bases particulars per a la selecció i adjudicació del Programa d'Actuació Integrada de la Unitat d'Execució U-12.
-------------------------------------------------------------------------------------------------------------------------------------------

### Dades del document

Número de DOGV
:   5675

Data del DOGV
:   08-01-2008

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2007/15668


Data del document
:   30-11-2007

Organisme emissor
:   Ajuntament de Canals

Tipus de document
:   Informació Pública

Descriptors 

:   * Canals
    * pla d'urbanisme
    * administració local
    * obres públiques
    * contracte d'obres
    * licitació

Informació pública de les bases particulars per a la selecció i adjudicació del Programa d'Actuació Integrada de la Unitat d'Execució U-12. [2007/15120]
El Ple de l'Ajuntament, en sessió de data 19 de novembre de 2007, va acordar iniciar el procediment per gestió indirecta per al desplegament i execució del Programa d'Actuació Integrada de la Unitat d'Execució U-12 del Pla General d'Ordenació Urbana (PGOU). A més, va aprovar les bases particulars que hauran de regir la programació del sector i el procediment de selecció de l'urbanitzador i va ordenar la publicació del corresponent anunci del concurs per a la selecció de l'urbanitzador. En compliment del que disposen els articles 131 i 132 de la Llei 16/2005, de 30 de desembre, de la Generalitat, urbanística valenciana, 286.2, 447 i 448 del Decret 67/2006, de 12 de maig, del Consell, pel qual s'aprova el Reglament d'ordenació i gestió territorial i urbanística (ROGTU), i l'article 70 de la Llei 7/1985, de 2 d'abril, reguladora de les bases de règim local, es publiquen les bases particulars; contra aquestes bases cal interposar potestativament, recurs de reposició davant de l'òrgan que ho va dictar, dins del termini d'un mes, que es comptarà a partir de l'endemà a la publicació del present edicte, de conformitat amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la seua redacció donada per la Llei 4/1999; o interposar, directament, dins del termini de dos mesos, comptats des de l'endemà de la present notificació, recurs contenciós administratiu davant de la Sala contenciosa administrativa del Tribunal Superior de Justícia de la Comunitat Valenciana, de conformitat amb el que estableixen els articles 46 i 10.1.a i 8.1.a contrario sensu, respectivament, de la Llei 29/1998, de 13 de juliol, reguladora de la jurisdicció contenciosa administrativa, modificada per la Llei Orgànica 19/2003.
Així mateix podrà interposar qualsevol altre recurs que s'estime procedent.
Bases particulars per a la selecció i adjudicació del Programa d'Actuació Integrada de la Unitat d'Execució U-12
Base I. Objecte del contracte
Les presents Bases particulars tenen com a objecte regular les condicions bàsiques de caràcter tècnic, jurídic, econòmic i administratiu, per a l'aprovació d'un Programa d'Actuació Integrada i la selecció d'un urbanitzador per al desenvolupament urbanístic de la Unitat d'Execució número 12 de Sòl Urbà del PGOU.
Les presents bases complementen a les bases generals aprovades pel Ple de l'Ajuntament i publicades en el Butlletí Oficial de la Província de València, núm. 287 de 2 de desembre de 2006.
Base II. Règim jurídic. (art. 286.1.d) del Reglament d'ordenació i gestió territorial i urbanística)
La relació jurídica que uneix l'agent urbanitzador que es procedeix a seleccionar i a l'administració local és la d'un contracte administratiu especial, i en tot el no previst en les presents Bases Particulars, s'aplicaran la Llei 16/2005, de 30 de desembre, de la Generalitat, urbanística valenciana i el reglament d'ordenació i gestió territorial i urbanística, aprovat per Decret 67/2006, de 19 de maig modificat per Decret 36/2007, del Consell de la Generalitat, i les Bases Generals de Programació aprovades pel Ple d'aquest ajuntament i publicades en el BOP de València núm. 287 de 2 de desembre de 2006.
S'aplicaran supletòriament les disposicions contingudes en el títol IV del llibre II del Text Refós de la Llei de contractes de les administracions públiques, aprovat per Reial Decret Legislatiu 2/2000, de 16 de juny i les establertes en el Reglament General de la dita llei, aprovat per Reial Decret 1098/2001, de 12 d'octubre, així com les normes que regulen la contractació administrativa de les entitats locals que se li apliquen.
En cas de contradicció entre els documents contractuals abans esmentats, l'ordre de prelació serà el següent: Bases Particulars de programació, Bases Generals de programació i contracte per al desplegament i execució del Programa d'Actuació Integrada.
Base III. Ordenació urbanística vigent. (Art. 131.2.a) Llei urbanística valenciana)
L'ordenació urbanística vigent per a aquest àmbit és la prevista pel Pla General d'Ordenació Urbana, aprovada per la Comissió Provincial d'Urbanisme, en data 27 de novembre de 1984.
El Pla General classifica els terrenys inclosos en la present actuació com a sòl urbà d'ús mixt residencial/ industrial, amb ordenació detallada.
La unitat d'Execució U-12 a l'efecte d'aplicació d'ordenances està qualificada com a Unitat d'Actuació específica en el citat PGOU. Les condicions mínimes per a l'execució d'esta unitat d'Actuació U-12, segons el pla general vigent són:
1r) Conservació del passeig zona verda transversal, coincident amb l'actual xopada, i grafiat en els plans.
2n) El caràcter actual de l'àrea és prevalentment d'ús industrial; es destinarà, per tant, un màxim del 70% de la superfície bruta de l'àrea a l'ús industrial en totes les Situacions i Categories previstes en el Cap. IV de les presents Normes Urbanístiques.
3r) Es destinarà així mateix al 30% com a mínim de la superfície bruta de l'àrea a ús residencial; en els blocs o mòduls que s'habiliten amb aquest fi es podran autoritzar usos industrials en Categories 1ª i 2ª i en Situacions I i II, segons el que disposa el Cap. IV.
4t) S'assignarà, com a mínim, el 5% de la superfície neta destinada a ús industrial (parcel·les industrials) a aparcament públic, amb el fi d'alleujar el trànsit generat per l'activitat industrial. Tals aparcaments es disposaran de manera que no entrebanquen ni interferisquen el trànsit del viari interior del polígon ni el de la carretera.
5t) L'edificabilitat mitjana de l'àrea serà de 0,40 m²/m²; l'edificació se subjectarà a les condicions exposades en el Títol II i ss. del present capítol, no superant en cap cas la dita edificació els 10m d'altura de cornisa.
6t) Per a garantir el just repartiment de càrregues i beneficis es procedirà a l'oportú projecte de reparcel·lació o compensació.
7m) Els edificis que donen a l'Av. José Cerdà es recularan respecte a l'alineació marcada en els plans, una distància de 6m, tancant la parcel·la amb tanques i destinant l'àrea reculada a accés enjardinat.
Base IV. Memòria de necessitats i objectius del programa d'actuació integrada. (art. 131.2.b) Llei urbanística valenciana)
1. Els objectius imprescindibles que ha de complir el Programa atenent a l'article 124 de la Llei 16/2005, de 30 de desembre, de la Generalitat Valenciana (LUV):
a) Gestionar la transformació jurídica de les finques afectades pel Programa. En aquest sentit l'urbanitzador estarà obligat a:
- Demanar, dels corresponents Registres (de la Propietat i Cadastre), tota la informació de les finques i titulars de drets i deures inclosos en l'actuació.
- Fitar i delimitar les parcel·les aportades a la Reparcel·lació amb caràcter previ a la redacció del Projecte.
- En cas d'existir, efectuar un estudi fefaent de les parcel·les semiconsolidades, amb proposta de solució en els termes que preveu el Capítol III del Títol I de la Llei urbanística valenciana.
- Presentar per a la seua aprovació el Projecte de Reparcel·lació.
- Pagar als creditors nets abans que la Reparcel·lació accedisca al Registre de la Propietat.
- Inscriure en el Registre de la Propietat les noves finques resultants, especialment les destinades al domini públic.
- Fer constar en el Registre de la Propietat les afeccions existents (carreteres, ferrocarril, barrancs i altres).
- Cancel·lar les finques cadastrals aportades a la Reparcel·lació i inscriure les resultants en el Cadastre.
- Qualssevol altres actuacions necessàries per a la transformació jurídica de les finques afectades.
b) Urbanitzar completament la unitat d'execució que constituesca l'objecte del programa i realitzar les obres públiques addicionals que es precisen, amb subjecció a les previsions temporals i econòmiques del programa.
c) Connectar i integrar adequadament la urbanització amb les xarxes d'infrastructures, d'energia, comunicacions i serveis públics existents, devent per a això:
- Aportar informes de les administracions sectorials les competències del qual puguen resultar afectades per l'actuació.
- Presentar, si és el cas, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i d'altres).
d) Suplementar les infrastructures i espais públics o reserves dotacionals en el que és necessari per a no minvar ni desequilibrar els nivells de qualitat, quantitat o capacitat de serveis existents i exigibles reglamentàriament.
e) Obtindre els sòls dotacionals públics de l'àmbit de l'actuació, o adscrits a la mateixa, a favor de l'administració gratuïtament. A aquests efectes:
- L'Urbanitzador efectuarà la seua inscripció en el Registre de la Propietat i traslladarà a l'administració la corresponent certificació acreditativa d'això.
- Els lliurarà en perfectes condicions, una vegada concloses les obres d'urbanització, alçant la corresponent Acta d'entrega.
- Els transformadors d'energia elèctrica es consideraran equipament privat i es lliuraran a la companyia subministradora. Tant el sòl necessari per a la seua implantació com el cost de la mateixa haurà de ser assumit per tots els propietaris afectats.
f) Obtindre l'aprofitament que legalment corresponga, amb destinació al Patrimoni Públic del sòl a favor de l'administració actuant de forma gratuïta.
g) Ordenar el repartiment equitatiu de les càrregues i beneficis de l'actuació entre els afectats.
h) En l'àmbit del programa s'haurà de preveure un mínim d'un 30% de la superfície construïda a usos residencials com a vivendes subjectes a algun tipus de protecció pública.
i) Establir terminis per a edificar els solars resultants de l'actuació urbanitzadora, incloent un cronograma en què s'indique expressament el termini d'edificació dels terrenys propietat de l'Urbanitzador o d'altres propietaris adherits a la seua iniciativa de Programa.
j) Si és el cas, i amb caràcter complementari, es fixen com a objectius a càrrec de l'urbanitzador i sense que siguen repercutibles als propietaris de terrenys afectats, l'execució dels Programes de Restauració Paisatgística, dins de l'àmbit del Programa d'Actuació Integrada, d'acord amb les directrius establides en la Llei 4/2004, de 30 de juny, d'Ordenació del Territori i Protecció del Paisatge.
2. Resultaran a càrrec del sector, el cost dels projectes i totes aquelles despeses derivades de publicacions, taxes i llicències que tinguen com a objecte la urbanització del sector.
3. Resultaran a càrrec del sector, i per tant s'inclouran dins del projecte d'urbanització les partides corresponents de mobiliari urbà, derrocament d'edificis preexistents, obres de gasificació, telefonia així com qualsevol altre servei existent en el municipi, i la senyalització vertical, horitzontal així com la retolació íntegra del sistema viari; els passos de vianants s'hauran d'executar amb sobre elevació de rastell a rastell, és a dir voreres i pas de vianants al mateix nivell, i conforme amb la seua normativa específica, s'hauran d'executar, com a mínim, dos embornals per a aigües pluvials, a un costat i a l'altre de la via, en el sentit de les aigües. Així mateix seran executades a càrrec seu totes aquelles obres, instal·lacions o condicionants imposats per les empreses concessionàries de tots els serveis urbans, inclosa l'entitat de Sanejament d'Aigües (EPSAR), per a la qual cosa aportarà els oportuns informes o convenis subscrits amb les diferents empreses.
4. El programa que es presente podrà incloure, si és el cas, altres objectius complementaris el cost del qual siga assumit per l'urbanitzador sense poder-ho repercutir als propietaris de terrenys afectats.
Base V. Paràmetres urbanístics (art. 131.2.c) Llei Urbanística Valenciana)
Els paràmetres urbanístics vigents són els següents:Les proposicions a presentar pels licitadors podran redelimitar l'àmbit de la unitat d'execució a fi d'incloure sòls limítrofs qualificats com a dotacional no inclòs en àrees de repartiment o que no compten amb entitat suficient per a ser programats de forma autònoma, així com millorar l'accés amb l'Av. Corts Valencianes, per mitjà de l'execució d'una rotonda, tal com es preveu en el concert previ redactat per aquest ajuntament, segons el document gràfic que a continuació es proposa.
18. DELIMITACIÓ GRÀFICA QUE ES PROPOSA:
67.266,97 m²
Base VI. Criteris d'ordenació urbanística (art. 131.2.d) Llei urbanística valenciana)
1. Els criteris urbanístics a satisfer per mitjà del desenvolupament de la unitat d'execució U-12 consisteixen en:
A. Completar la trama del nucli urbà per mitjà del desenvolupament de sòl.
B. Redefinir la Unitat d'Execució adaptant-se a la realitat existent, a la topografia, a l'entorn i a les noves necessitats, ja que des de l'any 1984 que va ser aprovat el PGOU ha variat considerablement tota la zona.
C. Generació d'un bulevard de tancament paral·lel al riu.
D. La redelimitació de l'àmbit per a incloure sòls limítrofs qualificats com a dotacional no inclòs en àrees de repartiment o que no compten amb entitat suficient per a ser programats de forma autònoma.
2. Les directrius d'ordenació urbanística aplicables a la Unitat d'Execució U-12 són:
A. Desenvolupar urbanísticament, d'una forma simultània, la totalitat de terrenys inclosos en l'àmbit de la Unitat d'Execució.
B. Els instruments d'ordenació a proposar podran plantejar un augment de l'índex d'edificabilitat bruta (IEB).
C. Proposar una edificació que permeta potenciar el «balcó al riu».
D. Desenrotllar l'Albereda existent entre la ronda Sud i l'edificació.
E. Contemplar diverses tipologies edificatòries que permeten garantir una versatilitat a la unitat d'execució.
F. Ampliar l'àmbit de la unitat d'execució incloent el jardí públic sense desenrotllar situat a l'avinguda Corts Valencianes, núm. 1 de Canals.
G. Dotar d'una zona verda que estiga el més centrada possible al nucli urbà i que integre les xemeneies existents en el conjunt fabril abandonat.
H. La zona d'equipament, preferentment se situarà pròxima a la ronda Sud.
I. La distribució viària haurà de completar la configuració dels blocs ja existents fora de la unitat d'execució. Obtenint així una trama urbana contínua i connectada.
J. Executar el tram de la ronda Sud, tal com es preveu en el concert previ redactat per aquest ajuntament, tenint en compte el curs del riu Canyoles, executant el tram de confluència fluvial per mitjà de mur de contenció. Així mateix connectar-la amb la Xarxa viària existent.
K. En el perímetre Nord del Sector d'haurà de concentrar l'edificació per a ocultar vistes al conjunt fabril.
L. Si s'augmenta l'índex d'edificabilitat bruta, s'haurà de complir amb el que preveu l'article 207 del ROGTU.
M. Es limitarà el nombre d'altures a tres, a excepció dels blocs situats en el perímetre Nord que podrà ser de quatre.
3. Les distintes propostes que pretenguen participar en el Concurs hauran d'observar tots aquests criteris, tenint en compte sempre la preferència de la qualitat tècnica de l'ordenació que es propose.
4. Es permet, per tant, la possibilitat de modificar l'àmbit de la unitat d'execució previst pel PGOU, per a adaptar-ho a les exigències de la LUV.
5. De la mateixa manera, es permet la possibilitat de modificar la normativa edificatòria, aplicable a l'àmbit, amb la finalitat de dotar-la d'una major qualitat, per mitjà de la formulació del corresponent instrument de planejament, que s'ajustarà preferentment als criteris següents:
- Les tipologies edificatòries permeses són les següents:
1) Vivendes aïllades (AIS):
· La parcel·la mínima s'estableix en 200m²s, amb una ocupació màxima del 45%.
· L'ample mínim de façana serà de 10 metres.
· Nombre de plantes permeses: II, amb una altura màxima de carener de 14 metres, i cap element constructiu podrà sobrepassar-la.
· Reculada mínim en façana i laterals de 3m.
2) Vivendes adossades (ADO):
· La parcel·la mínima s'establix en 100m²s, amb una ocupació màxima del 80%.
· L'ample mínim de façana serà de 5 metres.
· Nombre de plantes permeses: III, amb una altura màxima de carener de 14 metres, i cap element constructiu podrà sobrepassar-la.
· Reculada mínim en façana de 3m i que definirà l'alineació.
3) Edificació oberta (EDA) i/o eixample (ENS):
· La unitat mínima d'actuació s'estableix en 500m²s.
· L'ample mínim de fatxada serà de 25 metres almenys en un dels seus frontals.
· Nombre de plantes permeses: IV, amb una altura màxima de carener de 17 metres, i cap element constructiu podrà sobrepassar-la.
- Altura de cornisa. L'altura màxima de cornisa per a cada tipologia serà de 4 metres menys de la de carener.
- Mesurament de les altures. Se seguiran els criteris desenvolupament en l'article 20 de PGOU de Canals.
- Coberta. El pla de coberta que dóna a façana exterior i interior serà inclinat, amb terminació de teula amb tonalitats clares, amb un pendent d'entre el 30% i el 50% almenys en els 4 primers metres comptats des de l'alineació de façana, a excepció de la previst en els punts referents a vivendes davall coberta i coberta interior. No s'admet en aquesta zona de coberta caixes d'escales, sales de maquines, instal·lacions, ...
- Aprofitament davall coberta. L'espai resultant de l'aprofitament davall coberta es podrà destinar a trasters, estudi, o local multiusos. Tots aquests espais estaran vinculats a les vivendes. El dit espai podrà destinar-se també a vivenda independent, podent obrir terrasses en el pla inclinat de coberta. La superfície màxima de terrassa no podrà ser superior al 20% de la superfície de l'última planta, i se situarà a partir del primer metre de la façana.
- Finestres en coberta. Es permetran finestres en el pla inclinat de la coberta. Les dites finestres hauran d'estar integrades en la coberta, i l'execució de les mateixes no implicarà una alteració en la concepció d'un pla de coberta homogeni i continu.
- Coberta interior. Excepcionalment, per mitjà de justificació, que únicament i exclusivament podrà basar-se en falta d'espai per a instal·lacions, serveis, infrastructures o semblants, es permet que el pla inclinat de coberta que dóna a façana interior siga un coberta plana.
Cornises. En la cornisa de les edificacions, la volada serà per a edificacions de II i III altures de 100cm, i per a edificacions de IV altures de 120cm.
- Instal·lacions. En les edificacions s'haurà de deixar previst la infrastructura i l'espai necessari per a les instal·lacions d'aire condicionat captació d'energia solar i altres instal·lacions previstes en la legislació vigent; les unitats exteriors d'aire condicionat se situaran en la coberta. No es permet cap instal·lació en façana.
- Façanes. Es permet la utilització de pedres naturals en sòcols de planta baixa i rematades. S'hauran d'estudiar les façanes interiors (no es permeten panys llisos amb obertura de buits).
- Mitgeres. Les mitgeres vistes hauran de tindre un tractament d'esquerdejat i pintat.
- Edificacions. S'haurà de tindre un recorregut accessible des de l'accés de les edificacions residencials fins a les vivendes, aquest requisit serà també exigible als locals en planta baixa i soterranis o semisoterranis.
- Aparcaments. S'haurà de disposar com a mínim 1'5 places d'aparcament per vivenda ubicades en els soterranis o en planta baixa de l'edifici. Per a la configuració de la zona d'aparcament es remetrà a la HD-91 o normativa substitutòria.
- Fusteria. Els tancaments exteriors seran de fusta, o metàl·lics de color blanc o imitació de fusta o colors clars. Cada unitat edificatòria haurà de tindre un únic tipus de fusteria.
- Balcons. Només es permeten balcons oberts amb un vol màxim de 45 cm. I en un 40% dels forjats que recaiguen a vivenda o espai residencial.
- Baranes. Les baranes i la manyeria serà de forja o metàl·lica. No es permeten balustrada o zelosies.
- Ventilacions. Totes les ventilacions forçades es realitzaran per coberta.
- Cuines. L'extracció de fums serà sempre per coberta, s'haurà de preveure un espai destinat a estenedor que no siga visible des de l'exterior.
Base VII. Objectius d'edificació privada (art. 131.2.e) Llei urbanística valenciana)
1. L'edificació privada que es propose ha d'actuar com a tancament del nucli urbà, al mateix temps que, donada la perspectiva visual que oferirà la seua façana, done imatge de qualitat urbana de front d'entrada en el municipi.
Els usos dotacionals s'ubicaran preferentment pròxims a la ronda Sud.
Es cuidaran els elements formals i estètics de l'edificació.
2. Les condicions de les parcel·les edificables, el volum i forma dels edificis, les condicions estètiques de l'edificació, així com la reserva d'aparcaments, seran els establerts en els instruments de planejament que siguen d'aplicació.
3. S'estableix l'obligació de simultaniejar la urbanització i l'edificació dels solars resultants pertanyents a l'Agent Urbanitzador en el percentatge mínim del 30% dels mateixos.
4. Donades les característiques ordinàries del sector, els terminis per a l'edificació dels solars resultants de la reparcel·lació es regiran pel que disposa l'art. 495 del ROGTU.
5. Es planteja un sector on l'ús predominant siga el Residencial, caracteritzat per la diversitat de tipologies edificatòries que aculla un ampli ventall de la demanda social.
Base VIII. Prescripcions tècniques dels documents d'ordenació i gestió (art. 131.2.f) Llei urbanística valenciana)
Caldrà ajustar-se al que disposa la LUV i en el ROGTU, i es tindrà en compte la naturalesa i característiques de la present actuació descrites en les bases.
Els documents d'ordenació que s'integren en l'Alternativa Tècnica, a més de complir amb les necessitats i objectius establerts en les presents Bases Particulars, hauran de contindre totes les prescripcions tècniques necessàries previstes en la legislació urbanística valenciana.
En aquest sentit, si la proposta preveu una modificació de l'àmbit i l'ordenació fixada en el PGOU vigent, que en tot cas haurà de ser justificada, s'inclouran tots aquells documents de planejament que facen possible la dita modificació, en virtut de l'abast que en cada cas tinga, de manera que s'incloga l'ordenació detallada per a l'àmbit modificat.
Base IX. Prescripcions tècniques del projecte urbanització (art. 131.2.h) Llei urbanística valenciana)
1. Els Projectes d'Urbanització que es presenten com a Alternativa Tècnica per al desenvolupament del present Programa hauran d'ajustar-se a les condicions mínimes que es fixen en l'annex I.
El Projecte d'Urbanització haurà de definir els detalls tècnics amb precisió suficient perquè puga ser executat, eventualment, sota la direcció de Tècnic diferent del seu redactor original, havent de complir el que estableix l'article 52 del text refós de la Llei de contractes de les administracions públiques, aprovat per Reial Decret Legislatiu 2/2000, de 16 de juny, (TRLCAP). No podrà modificar les previsions del Pla que desenvolupa. En cap cas, podrà contindre determinacions sobre ordenació, règim del sòl o de l'edificació.
Sense perjudici del que disposa l'esmentat art. 52, regiran les prescripcions contingudes en els articles 152 a 157 de la LUV, 349 i 350 del ROGTU, en les normes tècniques i en les ordenances municipals d'aplicació.
Els serveis urbanístics a tindre en compte per a la redacció del Projecte d'Urbanització són:
- Paviments de calçada i de vianants.
- Aparcaments en via pública.
- Espais lliures, mobiliari urbà i senyalització.
- Xarxes de distribució d'aigua potable.
- Xarxa de reg automàtic.
- Xarxa d'hidrants,
- Xarxa de clavegueram per a aigües residuals.
- Xarxa d'evacuació d'aigües pluvials.
- Distribució d'energia elèctrica.
- Distribució de gas.
- Distribució de telecomunicacions.
- Enllumenat públic.
- Jardineria i arbratge.
- Sistemes de recollida selectiva de residus soterrats.
Haurà de resoldre's l'enllaç de tots els serveis amb els generals de la població.
Qualsevol projecte que es presente per a la seua aprovació per l'administració haurà d'haver consensuat les diferents xarxes de subministrament de serveis amb les companyies subministradores, sense que posteriorment puguen argumentar-se canvis de criteri per a establir retaxacions.
Base X. Preu de licitació (art. 286.1.h) del Reglament d'ordenació i gestió territorial i urbanística)
El preu de licitació, que serveix exclusivament de base per al càlcul de la garantia provisional, és l'establert en el següent quadre, d'acord amb el que preveu l'Art. 140.1 de la Llei urbanística valenciana.
En xifra 2.700.000 € IVA no inclòs
En lletra dos milions set-cents mil Euros IVA no inclòs
Base XI. Terminis de desplegament i execució del programa (art. 131.2.i) Llei urbanística valenciana i art. 286.1.i) del Reglament d'ordenació i gestió territorial i urbanística)
S'aplicaran els terminis establerts en l'Art. 332 del ROGTU, sense perjudici de les suspensions i pròrrogues que procedesquen d'acord amb el que disposa la legislació de contractes de les Administracions Públiques en les seues distintes especialitats.
L'incompliment dels terminis anteriorment previstos, donarà lloc a la imposició de les penalitats previstes en la LUV en l'article 143, i la resta de previstos en la legislació general de contractació administrativa.
Base XII. Capacitat per a ser urbanitzador
Caldrà ajustar-se al que disposa l'article 8 de les bases generals i els articles 121 de la LUV i 310 i 311 del ROGTU.
Base XIII. Solvència econòmica i financera (art. 131.2.m) Llei urbanística valenciana)
La justificació de la solvència econòmica i financera de l'urbanitzador s'acreditarà per un o alguns dels mitjans següents:
a) Informe d'institucions financeres o, si és procedent, justificant l'existència d'una assegurança d'indemnització per riscos professionals.
b) Si es tractara de persones jurídiques, presentació dels comptes anuals o d'extracte de les mateixes, en el cas en què la publicació d'aquestes siga obligatòria en la legislació del país on l'aspirant a urbanitzador estiga establit.
c) Declaració sobre el volum global de negocis i, si és procedent, sobre el volum de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.
Base XIV. Solvència tècnica i professional (art. 131.2.m) Llei urbanística valenciana)
1. La justificació de la solvència tècnica i professional de l'urbanitzador s'acreditarà per un o més dels mitjans següents:
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.
b) Indicació de l'equip tècnic, estiga o no integrat en l'estructura organitzativa de l'urbanitzador, que vaja a participar en la gestió del programa d'actuació integrada, i especialment dels responsables del control de qualitat.
c) Titulacions acadèmiques i professionals del personal de direcció de l'urbanitzador.
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.
e) Declaració del material, instal·lacions i equip tècnic amb què compta l'urbanitzador per al compliment dels seus compromisos.
f) Declaració de les mesures adoptades per a controlar la qualitat durant el desplegament i execució del programa d'actuació integrada, incloent els mitjans d'estudi i investigació de què es dispose.
g) Declaració de les mesures de gestió mediambiental que el concursant està disposat a aplicar durant el desplegament i execució del programa d'actuació integrada.
2. Si per raons justificades en cada cas concret l'urbanitzador no estiguera en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establerts entre ells, havent de demostrar en aquest cas davant de l'ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència de, almenys, un dels seus membres.
Base XV. Garanties
1. Els que desitgen participar en el procediment de licitació d'un programa d'actuació integrada hauran de constituir en la forma i als efectes previstos en el Text Refós de la Llei de contractes de les administracions públiques, una garantia provisional equivalent al 2 per cent de l'estimació aproximada de les càrregues del programa, IVA no inclòs, la qual ascendeix a la quantitat de 54.000 €.
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desplegament i execució dels programes d'actuació integrada.
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.
4. La garantia definitiva, a constituir en la forma i als efectes previstos en el Text Refós de la Llei de contractes de les administracions públiques, s'estableix en un 10 per cent del valor de les càrregues d'urbanització, IVA no inclòs, del Programa d'Actuació Integrada aprovat. S'ingressarà en termini màxim de 15 dies a comptar de la notificació de l'acord d'aprovació i adjudicació del Programa.
5. Procedirà elevar la garantia definitiva al 20 per cent en els supòsits d'aprovació de Programes d'Actuació Integrada en els que les càrregues urbanístiques es troben sotmeses a presumpció de temeritat calculada en els termes establerts en la legislació de contractes de les administracions públiques.
6. El període de garantia es fixa en un any des de la recepció definitiva de les obres.
Base XVI. Presentació de proposicions
1. D'acord amb els articles 133 LUV i 300 ROGTU, les proposicions per a participar en el concurs aniran acompanyades de la documentació que es relaciona, en sobres independents, identificats en el seu exterior amb la indicació de la licitació a què concórreguen i firmats pel licitador o persona que ho represente i indicant el nom i cognoms o raó social del proponent:
Sobre 1. Contindrà l'alternativa tècnica amb les determinacions relacionades en els articles 126 de la LUV i 307, i si és el cas 308, del ROGTU.
L'alternativa tècnica es presentarà, addicionalment, en suport informàtic.
Sobre 2. Tancat i segellat, contindrà la proposició juridicoeconòmica amb les determinacions relacionades en els articles 127 de la LUV i 302, 303, 305 i 306 del ROGTU i, si és el cas, les establertes en el 304 si hi ha afecció real de finques al compliment dels objectius del programa.
La documentació que es troba en poder d'aquests sobres serà objecte de valoració a l'efecte d'aprovació del Programa i adjudicació de la condició d'Urbanitzador.
Sobre 3. Tancat i segellat, contindrà l'acreditació de la personalitat jurídica, la capacitat i la solvència tècnica i econòmica de l'aspirant, en termes dels articles 122 i 123 de la LUV i 301 del ROGTU, i la resta de condicions establertes en l'art. 133.1 de la LUV.
Es presentarà amb el títol de Documentació, i contindrà la següent:
A. Si concorreguera una societat mercantil, haurà de presentar escriptura de constitució inscrita en el Registre Mercantil. Si es tracta d'una Agrupació d'Interés Urbanístic, es presentarà escriptura pública de constitució, així com inscripció en el Registre d'agrupacions d'Interés Urbanístic dependent de la conselleria competent en Urbanisme.
B. Els que compareguen o firmen proposicions en nom d'un altre o en representació de societat o persona jurídica, presentaran escriptura de poder inscrita, si és el cas, en el Registre Mercantil o registre públic corresponent.
C. Quan l'oferent actue en nom propi i siga empresa individual, haurà de presentar DNI o fotocòpia legalitzada del mateix.
D. Resguard acreditatiu d'haver constituït la garantia provisional en els termes exigits en la Base XV.
E. Declaració responsable de no estar incurs en cap de les prohibicions per a contractar establertes per la legislació reguladora de la contractació administrativa, incloent el trobar-se al corrent en el compliment de les obligacions tributàries i amb la seguretat social imposades per les disposicions vigents.
F. Els documents que acrediten els requisits de solvència tècnica i professional, econòmica i financera, s'inclouran expressament certificacions acreditatives de trobar-se al corrent en el compliment de les obligacions tributàries i amb la seguretat social imposada per les disposicions vigents.
G. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol ordre, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si és procedent, al fur jurisdiccional estranger que poguera correspondre'ls.
H. Declaració jurada o acta notarial acreditativa d'haver-se practicat o intentat practicar els avisos a què es refereix l'article 134.4. En tot cas, amb caràcter previ a l'adjudicació, l'ajuntament requerirà a l'adjudicatari proposat la justificació documental íntegra de tals extrems.
I. En cas de concórrer a la licitació diverses empreses, compromeses a la constitució d'una unió temporal, cada una d'elles haurà d'acreditar la seua personalitat jurídica i capacitat, indicant els noms i circumstàncies dels empresaris que subscriuen les proposicions, la participació de cada una d'elles, i designant la persona o entitat que, durant la vigència del contracte, ha d'ostentar la representació de la unió davant de l'administració, així com el compromís formal de constituir-se en Unió Temporal d'Empreses en cas de resultar adjudicataris.
2. Els interessats en la licitació hauran de presentar les seues proposicions, en valencià o castellà, en el Registre General de l'Ajuntament de Canals, en el termini de 5 mesos comptats des de la data d'enviament de l'anunci de licitació al Diari Oficial de la Unió Europea i en horari de 8'00 hores a 14'00 hores de dilluns a divendres.
3. Cada concursant no podrà presentar més d'una proposició, ni formular variants. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'aquestes normes donarà lloc a la no admissió de totes les propostes de programa presentades per aquest.
4. Si l'últim dia del termini de presentació de proposicions coincidira amb dissabte, diumenge o festiu, el termini es prolongarà fins al següent dia hàbil.
5. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 i 307 del Reglament d'ordenació i gestió territorial i urbanística. A aquest efecte, els concursants protocol·litzaran els documents assenyalats anteriorment per mitjà d'acta autoritzada per un notari amb competència territorial en el municipi afectat i depositarà una còpia dels mateixos en la seu de l'Ajuntament, exposant-los al públic pels seus propis mitjans, inserint un anunci en el Diari Oficial de la Comunlitat Valenciana i en un diari no oficial d'àmplia difusió en la localitat, només a l'efecte de la presentació d'al·legacions.
6. Model d'instància:
El senyor/senyora..., amb DNI número.... natural de..., província de..., major d'edat i amb domicili en..., carrer..., telèfon..., actuant en nom (propi o de l'empresa a què representa), manifesta que, assabentat de l'anunci remés en data..., i publicat en el Diari Oficial de la Unió Europea i Diari Oficial de la Comunlitat Valenciana, de dates..., respectivament, i estant conforme amb tots els requisits i condicions que s'exigeixen per a adjudicar per mitjà de concurs, en lliure i pública concurrència, el contracte per a obtindre la condició d'agent públic urbanitzador de la Unitat d'Execució U-12 del sòl urbà del municipi de Canals, en els termes expressats en l'art. 119 de la LUV 16/2005 i la resta de preceptes concordants del TRLCAP 2/2000, així com de les bases generals i bases particulars aprovades per l'Ajuntament, presenta la documentació exigida per a la licitació, i, en la representació que ostenta, es compromet a assumir el contracte administratiu especial i a formalitzar-ho d'acord amb l'art. 138 de la LUV.
Termini: Cinc mesos a partir de la data d'enviament de l'anunci al DOCE
Lloc: Registre d'Entrada Ajuntament Canals
Plaça la Vila, 9 (CP 46059)
Telèfon 541492700, Fax 391060585
Horari: 8'00 a 14'00 hores
Base XVII. Contingut mínim de l'alternativa tècnica
Caldrà ajustar-se al que disposa la LUV, ROGTU, i annex I de, les bases Generals, es tindrà en compte la naturalesa i característiques de la present actuació descrites en les bases
L'Alternativa Tècnica del Programa d'Actuació Integrada tindrà el contingut mínim següent
a) Identificació del document de planejament que regule l'ordenació detallada a desenrotllar, si el mateix estiguera ja aprovat amb anterioritat al present concurs. En qualsevol altre cas, l'Alternativa Tècnica haurà d'anar acompanyada necessàriament d'un document de planejament que incloga una proposta d'ordenació detallada per a l'àmbit d'actuació.
b) Àmbit de l'Actuació. Es permet la possibilitat de realitzar ajustos en el límit de la Unitat d'Execució i inclús modificar l'ordenació prevista pel PGOU, per a adequar-ho a la realitat existent, de manera que s'excloguen les superfícies consolidades per l'edificació, indicant els terrenys que han de quedar subjectes al règim d'actuacions aïllades, dels que s'incloguen per mitjà del programa a desenrotllar, en el règim d'actuacions integrades; tot això d'acord amb les exigències previstes en la LUV.
c) Justificació del compliment de les condicions d'integració de l'actuació amb l'entorn.
d) Existència o no d'agrupació d'interés urbanístic i, si és el cas, estatuts i acords socials de la mateixa.
e) Terminis que es proposen per al desenvolupament de l'Actuació, determinant-se tant el corresponent a les obres d'urbanització com a les obres d'edificació dels solars resultants. Haurà de contindre's el compromís del licitador d'edificar de forma simultània a l'execució de la urbanització un percentatge mínim establit en la Base VII.
f) Projecte d'urbanització.
g) Enunciat dels objectius complementaris que es proposen d'acord amb el que disposa la Llei urbanística valenciana, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.
h) Mesures de control de qualitat i de gestió mediambiental, que estiga disposat a assumir a càrrec seu l'urbanitzador per damunt del mínim exigible. En tot cas, haurà d'emprar-se entre un 1,5 i un 2% del PEM per a control de qualitat i seguiment de l'obra d'urbanització.
i) Inventari preliminar de construccions, plantacions i instal·lacions la demolició del qual, destrucció o eradicació exigesca la urbanització.
j) Estimació preliminar i general d'aquelles despeses d'urbanització variables l'import del qual, inclús sent repercutible els propietaris, no es puga determinar per la concurrència d'ofertes.
k) Si la proposta de Programa modificara l'ordenació estructural, haurà d'incorporar la documentació establida per a tals supòsits en la Llei urbanística valenciana.
Haurà de contindre's el compromís del licitador d'edificar de forma simultània a l'execució de la urbanització en un percentatge mínim del 30%, de conformitat amb allò que s'ha assenyalat en la Base VII.
Base XVIII. Proposició juridicoeconòmica.
1. La proposició jurídic econòmica haurà d'incloure necessàriament la documentació relativa als aspectes següents:
A) Regulació de les relacions de l'urbanitzador i els propietaris i, en particular, la retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.
De conformitat amb allò que s'ha assenyalat en l'art. 6,1 c) de les Bases Generals, excepte en aquells casos en què siga obligatòria la retribució en metàl·lic per establir-ho així la llei, la modalitat de retribució del pagament de les prestacions de l'agent urbanitzador serà lliurement triada pels propietaris. El Programa que presente l'aspirant fixarà una modalitat de retribució de caràcter supletori, perquè opere en defecte del pronunciament exprés del propietari en termini.
B) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.
C) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies del dit urbanitzador, en ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen darrere de la reparcel·lació.
D) Full resum de les dades econòmiques rellevants.
E) Descripció dels següents elements econòmic financers relatius a la càrrega urbanística:
a) Pressupost de licitació de l'obra d'urbanització: amb l'enllaç previst en l'article 168.1.a i b de la LUV.
b) Cost de projectes: cost de redacció i direcció dels projectes tècnics, especificant cada projecte, a què es refereix l'article 168.1.c de la LUV.
De conformitat amb allò que s'ha assenyalat en l'art. 6,1 d) de les Bases Generals, no s'admetrà el cobrament a càrrec de la propietat per part de l'agent urbanitzador d'honoraris professionals tècnics en imports superiors als establerts com indicatius en les tarifes dels corresponents col·legis professionals. L'aspirant a agent urbanitzador haurà de justificar expressament aquest extrem en les seues proposicions jurídic econòmiques
c) Despeses de gestió de l'urbanitzador.
d) Benefici empresarial de l'urbanitzador.
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la dita modalitat de retribució.
g) Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells a l'urbanitzador.
h) Finançament: condicions de finançament oferides per l'urbanitzador per al pagament de les quotes d'urbanització aquells propietaris que acollits a elles, si és el cas, recolzades per una entitat financera degudament registrada.
F) Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.
G) Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.
2. Es fixen com a despeses generals un percentatge màxim del 5% de la suma dels conceptes dels apartats a) i b) de l'article 127.2 LUV amb el dit percentatge s'entenen coberts, entre altres, els honoraris jurídics, despeses de publicacions, notificacions, actuacions en Notaria, Registre de la Propietat i despeses financeres.
3. El preu dels Programes que s'establisca amb l'agent urbanitzador tindrà el caràcter de preu cert, total i tancat, de manera que no s'admetran revisions a l'alça llevat que concórreguen les circumstàncies de retaxació previstes en la normativa vigent. S'exceptua d'allò que s'ha indicat en aquest punt la baixa generada per la proposta de l'empresari constructor seleccionat. No s'admetran en la proposta clàusules de revisió de preus diferents d'aquestes.
4. La proposició juridicoeconòmica es presentarà degudament firmada i datada.
5. No s'acceptaran aquelles proposicions que tinguen omissions, errors o ratllades que impedesquen conèixer clarament tot allò que l'Ajuntament estime fonamental per a la proposició jurídic econòmica.
Base XIX. Admissibilitat de variants. (ART. 131.2.g) de la Llei urbanística valenciana)
1. Als efectes previstos en els articles 131.2.g) de la LUV i 286.1.a) del ROGTU, no s'admeten variants ni ampliacions de l'àmbit territorial del sector, sense perjudici de les modificacions de l'àmbit territorial que suposen simples retocs o ajustos de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.
2. No s'entendrà com a Alternativa Tècnica l'avanç de planejament que formule qui inste la iniciació del procediment de Programació. En conseqüència, el referit aspirant podrà presentar Alternativa Tècnica, que no es considerarà variant del seu avanç de Programació, tot això amb respecte al que disposen les Bases Generals i Particulars que regulen el procediment.
Base XX. Criteris d'adjudicació (art. 286.1.j) del Reglament d'ordenació i gestió territorial i urbanística)
D'acord amb els articles 135 de la LUV i 312 i 313 del ROGTU, s'estableixen els següents criteris que han de servir de Base per a l'adjudicació del programa:

La puntuació anteriorment expressada té el caràcter de màxim, podent baremar-se cada una dels criteris des de 0 fins a la puntuació prevista en cada un d'ells.
La puntuació mínima que hauran de superar les Alternatives Tècniques per a possibilitar la valoració de les seues proposicions juridicoeconòmiques corresponents serà de 30% punts de la puntuació màxima prevista.
Base XXI. Adjudicació del programa (art. 286.1.g) del Reglament d'ordenació i gestió territorial i urbanística)
1. Caldrà ajustar-se a allò que s'ha disposat en art. 137 de la LUV i els articles 314, 315, 316, 317, 318, 319, 320, 321 i 326 del ROGTU.
2. Per les característiques i dimensions del sector, no es considera exigible la petició de dictamen del Consell del Territori i el Paisatge a què al·ludeix l'art. 136.4 de la LUV.
3. Als efectes previstos en l'art. 299.1.c) del ROGTU, s'especifica que l'informe preceptiu sobre les proposicions del programa serà emés per tècnic superior adscrit a l'Àrea d'Urbanisme, siga enginyer de Camins, Canals i Ports, arquitecte o un altre tècnic superior.
4. Amb anterioritat a la firma del contracte amb l'Ajuntament l'adjudicatari del Programa d'Actuació Integrada haurà de presentar resguard acreditatiu d'haver constituït la garantia definitiva en els termes que preveu la XV de les presents bases particulars i aportar certificació positiva de trobar-se al corrent de les seues obligacions tributàries i amb la Seguretat Social i resguard acreditatiu d'haver constituït la garantia definitiva del cost de les indemnitzacions, preus justos i despeses de reallotjament necessàries per a realitzar l'actuació, la totalitat del cost de les obres d'urbanització complementàries i un 7 per 100 del cost de les obres d'edificació, si és el cas.
Base XXII. Formalització del contracte
1. En el termini d'un mes a partir de la notificació de l'acord d'aprovació i adjudicació del Programa d'Actuació Integrada a l'adjudicatari, es procedirà a la formalització en document administratiu del contracte per al desplegament i execució del Programa d'Actuació Integrada. El document de formalització serà firmat per l'alcalde, l'Urbanitzador i el secretari de la corporació a l'efecte de fedatari públic, annexant al mateix un exemplar de les Bases Particulars de programació.
2. El contracte podrà elevar-se a Escriptura Pública quan ho sol·licite alguna de les parts. En tot cas, les despeses derivades del seu atorgament seran assumides per l'Urbanitzador.
3.Si per causa imputable a l'Urbanitzador no poguera formalitzar-se el contracte dins del termini indicat, l'Ajuntament podrà acordar la resolució del mateix, seguint a aquest efecte el procediment establert en el Text Refós de la Llei de contractes de les administracions públiques.
Base XXIII. Compliment
1. El contracte s'entendrà complit amb motiu de l'adequada execució de la totalitat de les prestacions incloses en el mateix, extingint-se una vegada l'Urbanitzador haja procedit al seu total compliment per mitjà de la recepció de les obres d'urbanització a favor de l'Ajuntament.
2. Una vegada finalitzades les obres d'urbanització, l'Urbanitzador realitzarà oferiment formal a l'Ajuntament de la recepció de les obres d'urbanització, prèvia remissió per l'Urbanitzador de totes les certificacions d'obres, les factures emeses per l'empresari constructor i la documentació que justifique el pagament efectiu de les obres.
3. Perquè puga operar la recepció definitiva de les obres, de forma tàcita o expressa, haurà d'haver-se liquidat prèvia i definitivament el Programa.
4. L'Ajuntament disposarà d'un termini de tres mesos per a inspeccionar les obres d'urbanització i, si és el cas, requerir a l'Urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'Urbanitzador i el contractista, ambdós assistits, si ho estimen oportú, per un facultatiu.
Una vegada esmenades les deficiències apreciades, l'Ajuntament alçarà una acta de recepció definitiva que acreditarà el compliment del contracte i la seua extinció, començant llavors el termini de garantia.
5. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense resposta administrativa expressa, o des que queden obertes a l'ús públic.
6. El termini de garantia serà de dotze mesos des del moment que s'entenguen rebudes per l'Ajuntament. Durant eixe període, el contractista respondrà dels defectes constructius que es manifesten. Finalitzat aquest període, procedirà la devolució de les garanties prestades per l'adjudicatari.
Base XXIV. Resolució
1. Són causes de resolució del contracte les previstes en el Text Refós de la Llei de Contractes de les Administracions Públiques, així com les derivades de la incapacitat legal sobrevinguda de l'Urbanitzador i les altres previstes en la legislació general aplicable a les seues relacions amb l'administració.
2. Són també causes de resolució del contracte les següents:
a) La mort o incapacitat sobrevinguda de l'Urbanitzador o l'extinció de la seua personalitat jurídica.
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.
c) La falta de prestació en termini de la garantia definitiva.
d) La no-formalització del contracte en termini.
e) La demora injustificada en el compliment dels terminis fixats en les Bases Generals i Particulars de programació, i la resta de terminis establerts en la Llei Urbanística Valenciana i les normes que la despleguen.
f) La inactivitat injustificada de l'Urbanitzador durant un període de sis mesos consecutius o nou alterns en el desplegament i execució del Programa d'Actuació. S'entendrà produïda la inactivitat o l'abandó quan el desplegament i execució del Programa d'Actuació haja deixat de desenvolupar-se o no es desenvolupe amb la regularitat adequada o amb els mitjans humans o materials precisos per a la seua normal execució en termini. No obstant això, quan es done aquest supòsit, l'Ajuntament, abans de procedir a la resolució, requerirà a l'urbanitzador perquè regularitze la situació en el termini de cinc dies a comptar del requeriment, llevat que la precisió de la seua execució exigesca un termini major.
g) La imposició d'alguna sanció a l'Urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del Contracte. A aquest efecte, es requerirà que la resolució del corresponent expedient sancionador haja guanyat fermesa o lloc fi a la via administrativa.
h) L'obstaculització per l'Urbanitzador de l'exercici dels drets i deures urbanístics dels afectats per la programació. S'entén inclòs dins d'aquesta causa de resolució l'incompliment per l'Urbanitzador de l'obligació de facilitar informació perquè els propietaris puguen optar per la modalitat de retribució i perquè aquests puguen exercitar plenament els drets que la Llei urbanística valenciana els atorga.
i) La resolució anticipada de l'adjudicació per a la seua gestió directa per causa justificada d'interés públic, sense perjudici de les compensacions econòmiques a què això done lloc i que haurà d'avaluar l'acord corresponent.
j) La suspensió de llicències en l'àmbit programat, l'aprovació de plans o projectes incompatibles amb el desenvolupament del Programa, així com les resolucions administratives que impedisquen prosseguir-ho o paralitzen el seu desenvolupament material o econòmic per inactivitat de l'administració durant més de sis mesos i de manera rellevant, tenint dret l'Urbanitzador a instar la resolució amb les compensacions procedents.
k) La renúncia de l'Urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició jurídic econòmica superior al 20 per 100.
l) La realització per l'Urbanitzador de pràctiques manifestament restrictives de la competència en el mercat immobiliari relacionades amb el Programa d'Actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'Empresari Constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.
m) El descobriment de condicions territorials no tingudes en compte a l'acordar el Programa d'Actuació i que facen legalment inviable la prossecució d'aquesta, sense perjudici de les compensacions que procedesquen, si és el cas, o de la possibilitat d'esmenar les seues previsions, si això fóra possible, sense desvirtuar substancialment les mateixes.
n) Incórrer el contractista, durant la vigència del contracte en alguna de les prohibicions de contractar previstes en l'article 20 de la Llei de Contractes de les Administracions Públiques.
o) Les reiterades deficiències en l'execució del contracte.
p) L'incompliment greu dels deures essencials de l'Urbanitzador directament imposats per aquesta Llei.
q) L'incompliment d'alguns dels compromisos oferits.
r) La caducitat del Programa per transcurs del termini total per a escometre-ho i, si és el cas, la pròrroga.
s) El mutu acord entre l'Ajuntament i l'Urbanitzador, sense perjudici de les indemnitzacions que, si és el cas, procedisquen en benefici dels propietaris de terrenys o altres afectats.
t) La subcontractació total o parcial de prestacions que siguen objecte del contracte sense la l'autorització prèvia expressa de l'Ajuntament.
u) La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en el mateix per al seu començament.
v) El desistiment o la suspensió del contracte per un termini superior a un any acordada per l'Ajuntament.
3. Per a la resolució del Contracte entre l'Ajuntament i l'Urbanitzador serà preceptiva la prèvia emissió d'informe favorable pel Consell del Territori i el Paisatge.
4. L'Ajuntament, al resoldre l'adjudicació, podrà acordar que l'Urbanitzador continue l'execució del Programa davall les seues mateixes condicions, durant el temps indispensable per a evitar perjudicis a l'interés públic.
5. La resolució de l'adjudicació s'acordarà per l'Ajuntament, amb audiència prèvia a l'Urbanitzador per un termini de 10 dies hàbils, i previ dictamen del Consell del Territori i el Paisatge, que podrà ser instat també per l'Urbanitzador. Sense perjudici de les responsabilitats econòmiques que procedisquen, això determinarà la cancel·lació de la programació i la subjecció de l'àmbit de l'Actuació al règim del sòl urbanitzable sense programació.
Base XXV. Penalitats per incompliment i resolució del contracte
Regirà el que disposen els articles 143 de la LUV, i 336 a 344 del ROGTU i en l'article 22 de les bases generals.
Base XXVI. Cessió del contracte i subcontractació
Caldrà ajustar-se al que disposen els articles 141 i 142 de la LUV i 333, 334 i 335 del ROGTU.
Base XXVII. Suspensió de llicències i de nous programes en la zona afectada
La suspensió de l'atorgament de llicències i d'aprovació de nous programes operarà conforme amb el que disposen els articles 101 i 103 de la LUV i 289 i 290 del ROGTU.
Base XXVIII. Prerrogatives de l'administració (art. 286.1.e) del Reglament d'Ordenació i Gestió Territorial i Urbanística)
L'Ajuntament ostenta totes les prerrogatives que, en general, reconeix la legislació de contractes de les Administracions Públiques, entre elles, les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les presents Bases i que siguen d'interés públic, acordar la seua resolució i determinar els efectes d'esta.
Base XXIX. Jurisdicció competent (art. 286.1.f) del Reglament d'ordenació i gestió territorial i urbanística)
És competent l'orde jurisdiccional contenciós administratiu per a conèixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.
ANNEX I
Condicions tècniques mínimes
Condicions generals
- Abans de l'aprovació del projecte d'urbanització s'haurà de disposar dels convenis firmats amb les companyies subministradores dels diferents serveis (Iberdrola, Cegas, Telefónica, Ono i d'altres) sobre les instal·lacions previstes i les dimensions de les mateixes.
- El projecte d'urbanització haurà d'estar visat per l'organisme corresponent.
- Totes les infrastructures a excepció de la xarxa de clavegueram hauran de discórrer sota vorera, i només en cas d'impossibilitat material per dimensionat, s'ubicaran en la franja d'aparcaments.
- Haurà de preveure's una partida per a control de qualitat dels materials i de la seua posada en obra, que incloga la realització dels assaigs pertinents a cada element d'obra i el certificat de qualitat de cada element instal·lat. Aquests assaigs seran:
· Subbase de saorra natural.
Proctor Modificat. NLT-107. Un assaig cada 1.000m².
Límits d'Attenberg. NTL-105-91/160-91. Un assaig cada 2.000m².
· Base de saorres artificials.
Proctor Modificat. NLT-107. Un assaig cada 1.000m².
Límits d'Attenberg. NTL-105-91/160-91. Un assaig cada 2.000m².
· Base granular per a voreres.
Proctor Modificat. NLT-107. Un assaig cada 1.000m².
Límits d'Attenberg. NTL-105-91/160-91. Un assaig cada 2.000m².
· Mescles bituminoses.
Granulometria. NLT-150/NLT-151. Un assaig cada 3.000 m².
Assaig Marshall, determinació de la densitat aparent i ruptura de provetes. NLT-159. Un assaig cada 3.000m².
· Formigó en voreres i calçades.
Con d'Abrams i ruptura a compressió. UNIX 7240, UNIX 7272, UNIX 83019. Un assaig cada 400m³.
· Rastells.
Resistència a compressió. UNIX-7068. Un assaig cada 1.000m.
Absorció d'aigua. UNIX-7008. Un assaig cada 1.000m.
Resistència a flexió. DIN-483. Un assaig cada 1.000m.
· Taulells en voreres.
Resistència a compressió. UNIX-7015. Un assaig cada 1.000m².
Absorció d'aigua. UNIX-7008. Un assaig cada 1.000m².
Resistència a flexió. UNIX-7034. Un assaig cada 1.000m².
· Canonades de sanejament.
Assaig de xafada. UNIX-88558. Un assaig cada 1.000m.
Prèviament a la connexió amb la xarxa general i al tapat de les rases, serà obligatori la realització d'una prova de càrrega de la canonada per a comprovar que no hi ha fugues en la conducció. Per a això es procedirà al taponat del final de la canonada previ a la connexió amb la xarxa general i posteriorment s'omplirà la mateixa amb aigua, fins a la cota més alta de la mateixa. En el dit moment s'haurà de sol·licitar la inspecció dels Serveis Tècnics municipals, els quals comprovaran la no-existència de fugues així com la correcta execució de la instal·lació, estenent acta de comprovació sense la qual no es rebran les obres.
- Finalitzada l'obra serà necessari la presentació de les actes d'acceptació de les instal·lacions de cada empresa subministradora dels diferents serveis urbanístics així com de l'acta de la correcta execució del sanejament.
Xarxa de sanejament
- La xarxa de col·lectors serà separativa.
- El projecte haurà de comptar amb un estudi hidrològic o de cabals d'aportació (segons siga xarxa d'aigües pluvials o residuals) i un estudi hidràulic que justifique les solucions adoptades.
- El pendent mínim per a col·lectors d'aigües residuals serà de 0,5%, adjuntant-se els perfils tant per a la xarxa de pluvials com per a la de residuals.
- Amb caràcter general es preveurà un pou de registre cada 25m com a màxim, fent coincidir les connexions domiciliàries amb aquests pous, i amb caràcter particular quan es tracte de parcel·les amb front mínim inferior a 25m, s'establirà un pou de registre per cada unitat de parcel·la mínima.
- Els tubs seran de polietilé d'alta densitat (PEAD), de polièster reforçat amb fibra de vidre (PRFV), de PVC o de polipropilé (PE), corrugats exteriorment i interior llis, de resistència suficient per als esforços a què estaran sotmesos a curt i llarg termini.
- L'ompliment de les rases es realitzarà per capes no superiors a 25cm de grossària amb grau de compactació del 95% del proctor modificat.
- En el cas d'utilitzar formigó per als pous de registre i embornals aquest serà per a ambient IV+Qb.
- Les tapes de registre i les reixetes dels embornals seran de la classe apropiada (EN 124) a la situació de les mateixes i a més estaran capacitades per a resistir càrregues de trànsit pesat.
- S'executaran, com a mínim, 2 embornals sifònics per pou de registre, en el sentit de les aigües.
- Es disposaran arquetes de connexió de sanejament, en funció del nombre de parcel·les mínimes possibles. Aquestes arquetes seran de 40x40cm, amb fàbrica de rajola de œ peu de grossària, esquerdejat i brunyit interiorment, amb marc i tapa de fosa de 40x40cm o prefabricades.
Aigua potable
- Ha d'establir-se la forma en què es garanteix la quantitat i qualitat de l'aigua potable per a consum humà.
- Les canalitzacions d'abastiment d'aigua seran de polietilé d'alta densitat per a una pressió de 16 atmosferes.
- En l'actualitat l'empresa Omnium Ibérica, SA, és concessionària del servei d'aigua potable en el municipi de Canals, per això, la solució proposada per a la xarxa d'abastiment del projecte d'urbanització haurà d'estar consensuada, així com la valvuleria utilitzada.
- Es projectarà un hidrant cada 200m mesurats sobre superfície pública.
- L'ompliment de les rases es realitzarà per capes no superiors a 25cm de grossària amb grau de compactació del 95% del proctor modificat.
Gas
- En tots els projectes d'urbanització s'inclourà xarxa de gas, bé per mitjà d'un conveni amb l'empresa subministradora de gas en la població o bé per mitjà de l'execució de la mateixa per part dels promotors de la urbanització.
- L'ompliment de les rases es realitzarà per capes no superiors a 25 cm de grossària amb grau de compactació del 95% del proctor modificat.
Telecomunicacions
- Haurà d'incloure's en el projecte d'urbanització canalització per a xarxa de telecomunicacions.
- La dita canalització haurà de projectar-se per mitjà d'un prisma conjunt amb quatre tubs, per a les distintes operadores que puguen sol·licitar autorització per a efectuar el seu desplegament, evitant d'aquesta manera una excessiva ocupació del sòl.
- L'ompliment de les rases es realitzarà per capes no superiors a 25cm de grossària amb grau de compactació del 95% del proctor modificat.
Condicionament del terreny. Esplanacions
- El projecte d'urbanització haurà de contindre els perfils de rasants i terreny existents necessaris per a la seua execució.
- Una vegada realitzat el desbrossament de la capa de terra vegetal, es procedirà a l'excavació de la caixa en què s'haurà d'assegurar una capa mínima de 0,5m de terraplé amb material seleccionat (E2,CBR>10) per davall de la cota inferior del paquet de ferm.
- L'anivellació del terreny es realitzarà per mitjà de terres de préstec amb material seleccionat segons classificació PG-3, compactant en capes de grossària màxima 25cm amb grau de compactació del 95% del proctor modificat.
- Es disposarà d'una capa de 20cm de llast natural i una altra capa de 20cm de llast artificial, ambdós compactades al 98% del proctor modificat.
Aglomerat asfàltic
- La rasant final de la calçada haurà de tindre un pendent transversal al voltant del 2%.
- L'aglomerat s'executarà en dos capes, una capa de base de grossària 7cm de blinder aglomerat en calent tipus G-20 i una altra capa de rodament de 5cm de grossària de blinder aglomerat en calent tipus S-12, amb els recs d'adherència i emprimació corresponents.
- Els àrids utilitzats per a les anteriors capes seran silicis o porfírics.
Formigó en soleres
- Tant en la pavimentació de les calçades projectades amb formigó com en les zones d'aparcament que es projecten de formigó, s'executaran per mitjà d'una solera d'HA-20 de grossària mínim 18 cm i amb juntes de dilatació cada 4 m lineals i/o cada 12 m².
- Els pendents que es donaran a la calçada i a la zona d'aparcament seran del 2% i de l'1,5% respectivament.
Voreres: taulells, rastells i rigoles
- La secció de les voreres es compon de saorra artificial de 15cm de grossària, amb els mateixos requeriments que la col·locada en la calçada, una capa de formigó del tipus HM-15 de 15cm de grossària i un acabat de paviment de terratzo de 40x40cm, model Canals, sobre capa de morter d'unió i de rejuntades.
- El pendent transversal de la vorera haurà de ser del 2% en direcció a la calçada.
- L'encintat de les voreres es realitzarà amb la col·locació d'un rastell de peces prefabricades de formigó bicapa, de dimensions 15x25x50cm, sobre llit de formigó en massa HM en prisma de 25x25cm. Les peces aniran rejuntades amb morter de ciment de dosificació 1:6 amb arena. La vora del rastell s'estableix entre 13cm i 17 cm.
- Les rigoles seran de formigó prefabricat i de dimensions 8x20x50cm i es col·locaran sobre un llit de formigó HM-15 de 15cm de grossària i es prendran amb morter de ciment de dosificació 1:6 rejuntant-se amb beurada de ciment.
- Els rastells rebaixats seran model Canals, seran obligatoris en tots els accessos a garatges, no permetent-se el rebaix de la vorera.
- En tot moment l'espai dissenyat serà accessible havent d'existir un ample lliure de pas major d'1.50m.
- Es projectaran rampes d'accés per a persones de mobilitat reduïda tal com marca la normativa d'accessibilitat en el medi urbà en vigor, Orde del 9 de juny de 2004 de la conselleria de Territori i Vivenda, i legislació vigent.
Senyalització vial
- Tant la senyalització horitzontal com la vertical a incorporar en el projecte d'urbanització haurà d'estar consensuada amb la Policia Local.
- Els pals de la senyalització vertical hauran de ser model Canals.
Mobiliari urbà
- Qualsevol element de mobiliari urbà que continga fusta haurà de tindre el certificat FSC.
- S'haurà de subministrar i preveure la ubicació de contenidors model Canals, quatre de RSU de 800 litres cada 100 habitants i un de cada tipus per a recollida selectiva (paper, vidre i envasos lleugers) cada 400 habitants.
- S'instal·larà una paperera en cada front de vorera amb una interdistància de 50 m.
- Els espais lliures es dotaran de bancs, fonts de beure, arbratge i zones de jocs infantils amb paviment per a l'absorció de l'impacte de goma, a elecció de l'Ajuntament.
Sistemes soterrats de recollida selectiva de residus sòlids
S'instal·laran illes amb 5 línies de contenidors soterrats (paper/cartó, envasos lleugers, vidre i dos de RSU. Per a l'elecció del punt d'instal·lació haurà de tindre's en compte les possibilitats de maniobra i de càrrega dels vehicles receptors equipats amb sistema de càrrega lateral, amplitud de via, braç d'elevació i tremuja de càrrega únicament pel costat dret del camió, espai aeri lliure, disposició de les bústies d'acceptació, etc.
Subministrament d'energia elèctrica
- S'haurà d'obtindre l'informe de la companyia subministradora, que garantesca les condicions de connexió i subministrament de l'energia elèctrica.
- La xarxa de baixa tensió estarà anellada.
- Els CT no se situaran en parcel·les o espais lliures de domini públic.
- La xarxa MT interconnectarà els centres de forma anellada.
- Darrere del càlcul de la càrrega corresponent a edificis de vivendes, per a tots els elements es considerarà un coeficient de simultaneïtat d'1.
- Es disposarà com a mínim d'una connexió per parcel·la mínima.
Enllumenat públic
- Minimitzar el nombre de quadres triant una situació centrada i per a seccions màximes de conductors de 35 mm²
- El quadre o quadres s'ubicaran en fornícules amb protecció d'obra civil en tres dels seus costats i peanya entre 0,3 i 0,5m, i els components de cada quadre s'ubicaran en armaris de polièster per a intempèrie IP55KIK10 amb tancament preparat per a cadenat.
- El funcionament automàtic de l'enllumenat es realitzarà a partir de rellotge/s amb programació astronòmica, i per a estalvi d'energia a partir de determinada hora de la nit, es disposarà en cada punt de llum equips de doble nivell.
- De cada quadre partiran almenys dos circuits independents 3F+N d'alimentació als punts de llum, (+tt), acompanyats dels corresponents per a telecomandament F+N.
- L'esquema del quadre o quadres inclourà interruptor automàtic general, relé de reconnexió automàtica amb eixides en funció del nombre de circuits independents, limitador de sobre tensió amb protecció magnetotèrmica independent, i, per cada comandament motoritzat i contacte de senyalització de defecte.
- Els circuits discorreran fins als punts de llum sota tub, amb diàmetre mínim 100 mm inclús la comunicació entre arquetes i interior de columnes.
- Les arquetes de registre tindran unes dimensions de 0,4x0,4x0,7m, amb fons de graveta i marc i tapa PRFV autoextingible amb fixació de tapa per mitjà de 4 caragols DIN 912 M8x16 i junta de neopré IPXX9 i càrrega de ruptura de 60KN amb anagrama de servei (Enllumenat Públic).
- Es contemplarà la instal·lació d'enllumenat de Zones Verdes.
- S'exigirà que les lluminàries no produïsquen contaminació lumínica. Si existira impossibilitat que les lluminàries s'instal·laren en columna sobre la vorera i fóra necessari una instal·lació mural; la connexió a aquestes lluminàries murals es realitzarà des d'una arqueta instal·lada, pròxima a la dita lluminària, per mitjà de la transformació d'un pas aeri/subterrani, el qual estarà preferentment integrat en la façana o bé sota tub metàl·lic.
Altres instal·lacions
En el projecte d'urbanització haurà d'existir un annex dedicat a instal·lacions com ara xarxa de fibra òptica o altres. Si no n'hi ha es requeriran projectes independents que reflectisquen les dites instal·lacions.
Accessibilitat
En el projecte d'urbanització s'haurà de contemplar un apartat exclusiu dedicat a l'Accessibilitat. En el qual, com a mínim, s'haurà de justificar el Decret 39/2004 i les seues ordres posteriors (25 de maig de 2004, 9 d'abril de 2004).
Jardineria
- Els vials hauran de tindre el màxim nombre d'arbres.
- Tot projecte que continga algun tipus de jardineria haurà d'incloure una xarxa soterrada que contemple el reg de tots els elements de jardineria projectats, un comptador i un automatisme per mitjà del qual es puga programar les hores de reg desitjades.
- Els escocells hauran de cobrir-se amb elements tipus reixeta metàl·lica o de fosa de manera que resulten xafables.
L'obertura del clot es realitzarà per tota la superfície de l'escocell amb una superfície mínima de 0'70m per 0'70m, a una profunditat mínima d'1'5m, amb aportació del menys 1'5m³ de nova terra fèrtil i 10 Kg d'abonament orgànic.
L'arbre se situarà enmig de l'escocell i tots comptaran amb un tutor de metàl·lic que els referme en el seu creixement.
Aquests arbres hauran de ser extrets del catàleg següent:

Canals, 30 de novembre de 2007.- L'alcalde: Ricardo Cardona Mollá.